สินเชื่ออุปโภคบริโภคพุ่งพรวด1แสนล้าน
ธปท.เผยเดือน ก.ย.ยอดสินเชื่อเพื่อการอุปโภคบริโภคพุ่งพรวดถึง 1.04 แสนล้านบาท ไตรมาส 4 ลดฮวบจากน้ำท่วมกระทบยอดซื้อ
29 ต.ค. 2565

ธปท.เผยเดือน ก.ย.ยอดสินเชื่อเพื่อการอุปโภคบริโภคพุ่งพรวดถึง 1.04 แสนล้านบาท ไตรมาส 4 ลดฮวบจากน้ำท่วมกระทบยอดซื้อ
ธนาคารแห่งประเทศไทย (ธปท.) รายงานยอดสินเชื่อคงค้างแยกตามประเภทธุรกิจของธนาคารพาณิชย์ทั้งระบบงวดสิ้นเดือน ก.ย.พบว่า ยอดสินเชื่อคงค้างทั้งระบบอยู่ที่ 9.63 ล้านล้านบาท ลดลง 2.11 หมื่นล้านบาทหรือ 0.22% จากสิ้นเดือน มิ.ย.ที่ผ่านมา 9.65 ล้านล้านบาท โดยสินเชื่อเพื่อการอุปโภคบริโภคเพิ่มขึ้นมากที่สุดถึง 1.04 แสนล้านบาท หรือ 4.47% จาก 2.22 ล้านล้านบาท เป็น 2.32 ล้านล้านบาท 
ทั้งนี้ ในรายละเอียดพบว่า สินเชื่ออุปโภคบริโภคเพื่อซื้อรถยนต์และจักรยานยนต์เพิ่มขึ้นถึง 2.60 หมื่นล้านบาทหรือ 4.34% สินเชื่อเพื่อการอุปโภคบริโภคที่ไม่ระบุวัตถุประสงค์ชัดเจนเพิ่มขึ้น 3.78 หมื่นล้านบาทหรือ 7.13% 
อย่างไรก็ตาม สินเชื่อเพิ่มการอุปโภคบริโภคมีแนวโน้มลดลงค่อนข้างมากในช่วงเดือน ต.ค.-พ.ย. เนื่องจากเกิดวิกฤตน้ำท่วมซึ่งกระทบยอดใช้จ่ายลดลง ซึ่ง ธปท.คาดการณ์ว่า ในช่วงไตรมาส 4 สินเชื่อเพื่อการอุปโภคบริโภคและสินเชื่อเพื่อการเช่าซื้อรถยนต์น่าจะลดลงมากที่สุด 
ธปท.ระบุว่า ยอดสินเชื่อจะกลับมาฟื้นตัวพุ่งขึ้นอีกครั้งในไตรมาสแรกปีหน้า ส่วนสินเชื่อเพื่อการผลิตและสินเชื่อเพื่อการลงทุนน่าจะกลับมาเพิ่มขึ้นได้ในไตรมาส 2 ปีหน้า
สินเชื่อที่เพิ่มขึ้นมากเป็นอันดับ 2 คือสินเชื่อเพื่อการขายส่ง ขายปลีก และซ่อมแซมรถยนต์ ของใช้ส่วนบุคคลและในครัวเรือน เพิ่มขึ้น 6.40 หมื่นล้านบาท จาก 1.19 ล้านล้านบาท เป็น 1.25 ล้านล้านบาท
อันดับ 3 คือ ด้านอสังหาริมทรัพย์ การให้เช่า และบริการทางธุรกิจเพิ่มขึ้น 2.37 หมื่นล้านบาท หรือ 4.49% จาก 5.04 แสนล้านบาท เพิ่มเป็น 5.28 แสนล้านบาท 
นอกจากนี้ ยังมีสินเชื่อเพื่อการผลิตเพิ่มขึ้น 5,056 ล้านบาทหรือ 0.27% จาก 1.861 ล้านล้านบาท เป็น 1.866 ล้านล้านบาท สินเชื่อเพื่อการไฟฟ้า แก๊สและประปา เพิ่มขึ้น 1.37 หมื่นล้านบาท หรือ 5.33% จาก 2.44 แสนล้านบาท เพิ่มเป็น 2.57 แสนล้านบาท สินเชื่อโรงแรมและภัตตาคาร เพิ่มขึ้น 6,333 ล้านบาท หรือ 2.28% จาก 2.71 แสนล้านบาท เพิ่มเป็น 2.77 แสนล้านบาท 
สินเชื่อที่ลดลงประกอบด้วย สินเชื่อตัวกลางทางการเงินหรือธุรกิจทางการเงินลดลง 1.95 แสนล้านบาทหรือ 8.63% จาก 2.45 ล้านล้านบาท เหลือ 2.25 ล้านล้านบาท สินเชื่อเกษตร ล่าสัตว์ และการป่าไม้ลดลง 3,677 ล้านบาท หรือ 5.15% จาก 7.5 หมื่นล้านบาท เหลือ 7.13 หมื่นล้านบาท 
ขณะที่ยอดสินเชื่อส่วนบุคคลทั้งระบบมียอดคงค้างเพิ่มขึ้น 1.12 หมื่นล้านบาท หรือ 5.64% จาก 1.97 แสนล้านบาท เพิ่มเป็น 2.08 แสนล้านบาท บัญชีคนใช้สินเชื่อเพิ่มขึ้น 2.62 แสนบัญชี มีหนี้ไม่ก่อให้เกิดรายได้ 5,357 ล้านบาท